DoTerra

doTerra (også stavet dōTERRA) er et amerikansk nettverksselskap med hovedkontor i Pleasant Grove, Utah som selger eteriske oljer og relaterte produkter.

Om selskapet

doTerra ble grunnlagt i 2008 av David Stirling sammen med ledere, ansatte og distributører i selskapet Young Living, et annet selskap som selger eteriske oljer. Stirling er også selskapets administrerende direktør.

I 2013 hadde doTerra 450 administrativt ansatte, av disse arbeidet 350 ved hovedkontoret i Utah, mens de 100 øvrige var plassert på regionskontorer i Europa, Asia og Australia. I 2012 oppga selskapet å ha over 100.000 uavhengige distributører som selskapet gjerne omtaler som "Wellness Advocates". I 2015 skal dette antallet ha økt til 2 millioner. Selskapets produktportefølje omfatter 120 forskjellige produkter, som for eksempel olje av lavendel, peppermynte og sitron. Produktene markedsføres for bruk innen matlaging, rengjøring og helse. I 2013 sto USA for 75% av selskapets totale omsetning. De siste årene har selskapet etablert seg i mange land, deriblant Norge.

I august 2013 gikk Young Living til søksmål mot doTerra for tyveri av forretningshemmeligheter, og anklaget selskapet for å ha kopiert deres produksjonsprosess uten samtykke. Kjemikeren Robert Pappas har uttalt at oljene som ble testet av Centre national de la recherche scientifique ikke samsvarte med noen av oljene som ble solgt av doTerra. En utilsiktet konsekvens av søksmålet mellom de to selskapene ble en uttalelse fra Pappas om at både Young Living og doTerra bruker syntetiske kjemikalier i sine organiske produkter. I oktober avviste Fourth District Court anklagene mot doTerra.

I september 2014 utstedte U.S. Food and Drug Administration en offisiell advarsel til doTerra for å ha markedsført sine produkter som kurer for Ebola, kreft, autisme og andre sykdommer i strid med lovverket. I en uttalelse publisert i Daily Herald tok doTerras markedsdirektør McKay Brown avstand fra påstandene om at selskapets produkter kunne helbrede disse sykdommene, og anførte at det pågikk arbeid med å korrigere markedsføringesmateriell for å forsikre seg om at dette var i henhold til FDAs regelverk.

Nye kontroverser oppstod da doTerras produkter ble markedsført som effektive i bekjempelse av corona-virus. Selskapet var ett av flere som fikk en advarsel fra Food and Drug Administration for villedende markedsføring knyttet til corona-viruset.

I 2020 konkluderte National Advertising Division (NAD) at doTerras markedsføring var overdreven, og at det manglet dokumentasjon på mange av helsepåstandene produktene ble markedsført med. Selskapet mente at NAD hadde feiltolket regelverket og anket konklusjonen til National Advertising Review Board. Der fikk NAD fullt medhold i at sin konklusjon om at det manglet vitenskapelig dekning for helsepåstandene, og det ble i tillegg kritisert av DoTerra omtalte sine produkter som «terapeutiske». Konkurrenten Young Living har fått tilsvarende pålegg.

I april 2021 fikk doTerra pålegg fra amerikanske myndigheter om å trekke tilbake 1,3 millioner flasker med eteriske oljer fordi de inneholdt metylsalisylat som er påbudt å oppbevare i barnesikker emballasje.

Referanser

Eksterne lenker
 

Nettverksselskaper
Selskaper innen alternativ behandling
Selskaper fra USA
Selskaper etablert i 2008